Kampstories van 'n soloreisiger
KAMPMENSE EN HUL VURE
DENISE MCLOUGHLIN is dol op kamp. Sy laat haar nie afsit deur die feit dat sy 76 jaar oud en al 29 jaar op haar eie is nie en het haar Mazda in 'n toerkar laat omskep. Hier vertel sy van haar rit na die Theewaterskloofdam.
EK was pas terug van 'n solo-fynbostoer toe ek skielik die kans kry om saam met 'n vriend (dis 'n bouer wat my Mazda in 'n toerkar omskep het) by die seiljagklub van die dam te gaan kamp. Dis baie bekostigbaar; R60 'n nag omdat hy 'n kontak daar het.
Dis middel van die week en buite seisoen, so daar is feitlik niemand nie.
Daar is baie bome, baie spasie, een aanvaarbare ablusieblok maar kragtoevoer net by sekere plekke. Ek is min gepla – ek het my piepklein gasstofie en ketel, my nuwe kamma-weber en 'n lekker staanflits vir lees in die aand...